Majandus- ja Kommunikatsiooniministeerium Teie 31.07.2024 nr 2-2/2043-1

info@mkm.ee Meie 22.08.2023 nr 4/135

**Arvamuse esitamine tarbijakaitseseaduse**

**muutmise seaduse eelnõu kohta**

Lugupeetud Erkki Keldo!

Eesti Kaubandus-Tööstuskoda (edaspidi: Kaubanduskoda) tänab Majandus- ja Kommunikatsiooniministeeriumit võimaluse eest avaldada arvamust tarbijakaitseseaduse muutmise seaduse eelnõu kohta, millega soovitakse kauplejalt kaotada kohustuse väljastada tarbijale vaikimisi ostukviitungeid ja anda kauplejale võimaluse lõpetada tarbijale posti teel igakuise dubleeriva paberarve saatmise. Järgnevalt esitame Kaubanduskoja seisukohad:

1. Kaubanduskoda toetab eelnõu § 1 punktis 1 välja toodud kavatsust ostukviitungite ja paberarvete väljastamisest loobumist. Kaubanduskoja hinnangul on tegemist hea muudatusega, sest seeläbi vähenevad ettevõtete kulud ja koormus ning muudatusega kaasneb positiivne mõju keskkonnale.
2. Kaubanduskoda toetab eelnõu § 1 punktis 4 toodud põhimõtet, et kaupleja peab tarbijale tagama vähemalt ühe tasuta arveedastusviisi, võimaldades tarbijal valida, kas arve edastatakse tarbija posti- või e-postiaadressile või arveteavitusena lühisõnumi teel tema mobiiltelefoninumbrilt ning kui tarbija soovib arvet saada topelt nii elektroonilise kanali kui ka posti teel, siis on kauplejal õigus küsida tarbijalt postikulude hüvitamise eest tasu.
3. Kaubanduskoda leiab, et eelnõu seletuskirjas ei ole piisavalt põhjendatud, miks loobuti eelnõus punktist, mille kohaselt on kauplejal võimalik loobuda paberarve saatmisest juhul, kui tarbija on vormistanud endale e-arve (eelnõu seletuskiri lk 3-4) ning millistele andmetele tuginedes antud punktist eelnõus loobuti. Kaubanduskoda palub kaaluda varianti lisada eelnõusse punkt, mille kohaselt juhul, kui tegemist on kestvuslepinguga ning tarbija on avaldanud kauplejale oma e-posti aadressi või tellinud e-arve, ei pea kaupleja tarbijale tasuta paberarve võimalust pakkuma.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Ireen Tarto ireen.tarto@koda.ee